CELEX: E2008C0166
Language: et
Date: 2008-03-12 00:00:00
Title: EFTA järelevalveameti otsus nr 166/08/COL, 12. märts 2008 , väidetava riigiabi kohta Norra põhjapõtrade tapatööstusele (Norra)

12.2.2009   
            
            
               ET
            
            
               Euroopa Liidu Teataja
            
            
               L 41/24
            
         EFTA JÄRELEVALVEAMETI OTSUS
   
   nr 166/08/COL,
   12. märts 2008,
   väidetava riigiabi kohta Norra põhjapõtrade tapatööstusele (Norra)
   EFTA JÄRELEVALVEAMET, (1)
   
   VÕTTES arvesse Euroopa Majanduspiirkonna lepingut, (2) eriti selle artikleid 8 ja 61–63 ning protokolle nr 3 ja 26,
   VÕTTES arvesse EFTA riikide vahelist järelevalveameti ja kohtu asutamist käsitlevat lepingut, (3) eriti selle artikleid 5 ja 24,
   VÕTTES arvesse järelevalve- ja kohtulepingu protokolli nr 3 I osa artikli 1 lõiget 3 ja II osa artikli 4 lõiget 2,
   ning arvestades järgmist:
   1.   Asjaolud
   11. oktoobril 2007 (reg nr 446496) sai järelevalveamet kaebuse võimaliku riigiabi kohta Norra põhjapõtrade tapatööstusele. Kaebuses väideti, et Reindriftens Utviklingsfond
       (4) andis põhjapõtrade tapmisega tegelevale ettevõtjale Boalvvir BA ajavahemikul juulist 2004 novembrini 2006 riigiabi umbes 7,2 miljoni Norra krooni (umbes 910 000 euro) ulatuses. Toetused kiitis heaks põllumajandus- ja toiduaineteministeerium. Kaebuse esitaja ei ole andnud teavet, mille kohaselt Boalvvir BA tegutseks muudes valdkondades kui põhjapõtrade tapmine.
   16. oktoobri 2007. aasta kirjas (reg nr 447285) teatas järelevalveamet kaebuse kättesaamisest.
   6. detsembri 2007. aasta kirjas (reg nr 456147) teatas järelevalveamet kaebuse esitajale, et järelevalveameti konkurentsi ja riigiabi direktoraat (5) oli jõudnud esialgsele järeldusele, et kaebus käsitleb tooteid, mis jäävad EMP lepingu reguleerimisalast väljapoole, ja et seetõttu ei kuulu küsimuse lahendamine järelevalveameti pädevusse. Kaebuse esitajale teatati, et kui ta ei esita alates kirja kättesaamisest kahe kuu jooksul täiendavat teavet, mis võiks konkurentsi ja riigiabi direktoraati veenda, et meede, mille kohta kaebus esitati, kuulub EMP lepingu reguleerimisalasse, teeb konkurentsi ja riigiabi direktoraat järelevalveameti kolleegiumile ettepaneku asi lõpetada.
   Järelevalveameti 6. detsembri 2007. aasta kirjale kaebuse esitaja ei vastanud.
   2.   Hinnang
   Järelevalveamet märgib: selleks, et kohaldada EMP lepingu artiklite 61–63 sätteid riigiabi kohta, peab riigiabi olema antud ettevõtjatele, kes valmistavad tooteid, mis kuuluvad EMP lepingu reguleerimisalasse.
   EMP lepingu artikli 8 lõikes 3 on sätestatud:
   
      „Kui ei ole sätestatud teisiti, kohaldatakse käesoleva lepingu sätteid üksnes toodete suhtes, mis:
      
                  a)
               
               
                  kuuluvad kaupade kirjeldamise ja kodeerimise harmoneeritud süsteemi rubriikidesse 25–97, välja arvatud protokollis nr 2 loetletud tooted;
               
            
                  b)
               
               
                  on kindlaks määratud protokollis nr 3 vastavalt selles sätestatud erikorrale.”
               
            
   EMP lepingu artikli 8 lõikes 3 piiritletakse EMP lepingu materiaalne kohaldamisala eespool nimetatud toodetega, kui lepingus ei ole sätestatud teisiti. Põhjapõdrad ja neist valmistatud tooted, mis ei kuulu kaupade kirjeldamise ja kodeerimise harmoneeritud süsteemi (HS) rubriikidesse 25–97 ega ole esitatud EMP lepingu protokollis nr 3, ei kuulu lepingu üldisesse kohaldamisalasse.
   Väidetavaks abisaajaks on antud juhtumi puhul põhjapõtrade tapmisega tegelev ettevõtja. Põhjapõtrade tapmisega tegelevate ettevõtjate valmistatud tooted kuuluvad kaupade kirjeldamise ja kodeerimise harmoneeritud süsteemi (HS) rubriikidesse 02, 05, 15, 16 ja 23 ega kuulu seega EMP lepingu reguleerimisalasse. Tooted ei kuulu ka EMP lepingu protokolli nr 3 reguleerimisalasse.
   Järelikult käsitleb kaebus väidetavat riigiabi ettevõtjatele, kes tegelevad selliste toodete valmistamisega, mis ei kuulu EMP lepingu artikli 8 lõikes 3 sätestatud EMP lepingu reguleerimisalasse kuuluvate toodete hulka.
   Eeltoodu põhjal on järelevalveamet jõudnud järeldusele, et kaebus ei kuulu EMP lepingu reguleerimisalasse ning seetõttu ei kuulu võimaliku riigiabi kindlaks tegemine järelevalveameti pädevusse. (6)
   
   3.   Järeldus
   Sellest tulenevalt on järelevalveamet otsustanud, et nähtavasti puudub alus asja edasiseks uurimiseks.
   Seetõttu on järelevalveamet otsustanud asja lõpetada,
   ON VASTU VÕTNUD KÄESOLEVA OTSUSE:
   Artikkel 1
   EFTA järelevalveamet on seisukohal, et toetus Norra põhjapõtrade tapatööstusele ei kujuta endast riigiabi EMP lepingu artikli 61 tähenduses.
   Artikkel 2
   Käesolev otsus on adresseeritud Norra Kuningriigile.
   Artikkel 3
   Ainult ingliskeelne versioon on autentne.
   
      Brüssel, 12. märts 2008
      
         
            EFTA järelevalveameti nimel
         
         Per SANDERUD
         
         
            president
         
         Kurt JAEGER
         
         
            kolleegiumi liige
         
      
   
   
      (1)  Edaspidi „järelevalveamet”.
   
      (2)  Edaspidi „EMP leping”.
   
      (3)  Edaspidi „järelevalve- ja kohtuleping”.
   
      (4)  Põhjapõdrakasvatuse arendusfond.
   
      (5)  Edaspidi „konkurentsi ja riigiabi direktoraat”.
   
      (6)  Vt järelevalveameti otsus 176/05/COL, 15. juuli 2005, väidetava riigiabi kohta kalandussektorile.